DÔVODOVÁ  SPRÁVA

Všeobecná časť:

      Náhrada straty na zárobku po skončení pracovnej neschopnosti alebo pri invalidite je upravená Občianskym zákonníkom, ktorý   v § 447 ods. 3 splnomocňujúcim ustanovením umožňuje vláde, aby vzhľadom na zmeny vo vývoji   mzdovej úrovne upravila svojím nariadením podmienky, výšku a spôsob náhrady za stratu na zárobku po skončení pracovnej neschopnosti alebo pri invalidite. Na jeho základe boli vydané nariadenia vlády č. l7/1983 Zb., č. 128/1992  Zb., č. 312/1997 Z. z., č. 220/1999 Z. z. a č. 277/2000 Z. z. ktoré umožnili  valorizovať priemerný  zárobok rozhodný pri výpočte   nároku upraveného v § 447.

      Keďže spomínané nariadenia vlády upravili valorizáciu priemerného zárobku  v súvislosti s úpravou náhrady za stratu na zárobku len do roku 2000, ďalšie zvýšenie percent pri výpočte tejto náhrady v závislosti od zmien vo vývoji miezd aj za rok 2000 je potrebné valorizovať  novým návrhom nariadenia vlády.

      Pri určovaní výšky úpravy náhrad  za stratu na zárobku po skončení pracovnej neschopnosti alebo pri invalidite podľa občianskoprávnych predpisov  sa vychádzalo   z údajov  Štatistického úradu SR ktoré udávajú, že   priemerná mzda zamestnanca v hospodárstve SR za rok 1999 dosiahla úroveň 10 728 Sk.  Priemerná mzda zamestnanca v hospodárstve SR za rok 2000 dosiahla 11 430 Sk pri medziročnom indexe rastu 106, 5 % a  z obdobných úprav platných pri odškodňovaní pracovných úrazov, ktoré patria do pôsobnosti Ministerstva práce, sociálnych vecí a rodiny SR. Návrh úpravy zodpovedá vykázanému nárastu priemerných miezd Štatistickým úradom SR, teda 6,  5 %.

      Návrh nariadenia vlády je v súlade s Ústavou SR a inými zákonmi ako aj s medzinárodnými zmluvami, ktorými je SR viazaná. Uvedená problematika nie je upravená v práve, ani v dohovoroch Rady Európy.

      Keďže náhrady za stratu na zárobku je povinná hradiť osoba, ktorá spôsobila škodu na zdraví, navrhovaná úprava nebude mať vplyv na štátny rozpočet.

      Ministerstvo financií SR  takto predložený návrh, v rátane dôvodovej správy akceptovalo a nemalo zásadné pripomienky (list č. 7000/2001 - 81 zo  17. 4.  2001).

Osobitná časť:

K § 1:

       Určuje sa zvýšenie náhrady za stratu na zárobku  v percentách obdobne ako v právnych predpisoch upravujúcich odškodnenie pracovných úrazov, ktoré sú v gescii Ministerstva práce, sociálnych vecí a rodiny SR ( zákon Národnej rady  Slovenskej republiky č. 320/1993 Z.  z.  a naň  nadväzujúce opatrenia Ministerstva práce sociálnych vecí, a rodiny Slovenskej republiky), a to v nadväznosti na vývoj mzdovej úrovne.

K § 2

     Ustanovením tohto  paragrafu sa limituje celková výška náhrady    za stratu na zárobku v súlade s ustanovením § 447 ods. 2 Občianskeho zákonníka, pričom na zvýšenie invalidných dôchodkov upravených podľa predpisov o sociálnom zabezpečení sa neprihliada.

K § 3

     Upravuje sa obdobie, od ktorého možno uplatňovať určenú náhradu za stratu na zárobku. 

K § 4

     Navrhuje sa účinnosť od 1. októbra 2001.